­**НИЙСЛЭЛИЙН ЗАСАГ ДАРГЫН ХЭРЭГЖҮҮЛЭГЧ АГЕНТЛАГ**

**АЯЛАЛ ЖУУЛЧЛАЛЫН ГАЗАР**

2014 ОНЫ 11 ДҮГЭЭР САРЫН ҮЙЛ АЖИЛЛАГААНЫ ТАЙЛАН

2014 оны 12 дугаар сарын 05 Улаанбаатар хот

**Үндсэн үйл ажиллагааны чиглэлээр:**

1/ “Найрсаг Улаанбаатар” хөтөлбөрийн 2.1.7, 3.1-д заасны дагуу нийслэлд аялал жуулчлал хөгжүүлэх бодлого зохицуулалтыг хэрэгжүүлэх, салбар хоорондын уялдааг хангах чиг үүрэг бүхий “Нийслэлийн Аялал жуулчлалын зөвлөлийн ажиллах журам”, “Нийслэлийн Аялал жуулчлалын зөвлөлийн бүрэлдэхүүн”-ийг нийслэлийн Засаг даргын 2014 оны А/956 дугаар захирамжаар батлуулав.

2/ “Найрсаг Улаанбаатар” хөтөлбөрийн 2.7.4-д заасны дагуу нийслэл хотын аялал жуулчлалын үйлчилгээг сайжруулах, жуулчдын аюулгүй байдлыг хангах, тэдэнд чанартай, баталгаатай бүтээгдэхүүн, үйлчилгээг таниулах, жуулчны үйлчилгээний байгууллагуудыг сурталчлах зорилготой “Найрсаг Улаанбаатар” урамшууллын хөтөлбөрийг 2014 оны 12 дугаар сарын 01-нээс хэрэгжүүлж эхлэв.

3/ Нийслэлийн Засаг даргын 2014 оны А/979 дүгээр захирамжын дагуу БНХАУ-ын ӨМӨЗО-ны Хөх хотод зохион байгуулагдсан “Монгол, Орос, Хятад гурван улсын аялал жуулчлалын уулзалт”-д нийслэлийн Аялал жуулчлалын газрын дарга Э.Баттулга 2014 оны 11 дүгээр сарын 24-нөөс 26-ны өдрүүдэд оролцов. Монгол, ОХУ, БНХАУ гурван улсын аялал жуулчлалын уулзалтад 2014 оноос эхлэн Улаанбаатар хот, ОХУ-ын Өвөрбайгалын хязгаар нэмэгдэв. Уг хурлаар дараах асуудлыг хэлэлцлээ. Үүнд:

- 2015 онд Хөх хот-Улаанбаатар-Улаан-Үд-Эрхүү-Улаанбаатар- Хөх хот чиглэлийн хил дамнасан аялал жуулчлалын маршрутыг нээх, Манжуур – Чита – Улаан-Үд – Эрхүү – Улаанбаатар – Архашаат чиглэлд автомашины аяллыг явуулж эхлэх,

- 2015 онд БНХАУ-ын талаас “Талын од” нэртэй Хөх хот-Улаанбаатар-Чита чиглэлийн тусгай аяллын галт тэргийг үргэлжлүүлэн явуулах, ОХУ-ын талаас тусгай аяллын зорчигчдод визийн хөнгөлөлт дэмжлэг үзүүлэх,

- ӨМӨЗО, ОХУ-ын Өвөрбайгалын хязгаарын орон нутгийн залуучуудын аяллыг Улаанбаатар хүртэл өргөжүүлэн явуулах,

- БНХАУ, Монгол хоёр улсын 2005 онд байгуулсан "БНХАУ-ын жуулчдыг бүлгээр аялахыг хөнгөвчлөн дэмжих тухай" хэлэлцээрийн дагуу 2015 оны аялал жуулчлалын жилд БНХАУ-ын бүлэг жуулчдыг визийн хялбарчилсан нөхцөлөөр Монгол улсад аялуулах явдлыг эхлүүлэх,

- БНХАУ-ын ӨМӨЗО-ны хэвлэл мэдээллийн тэргүүлэх байгууллагуудын төлөөлөгчдийг 2015 онд Монгол улсын нийслэл Улаанбаатар хотод аялуулж, хоёр талын гадаад сурталчилгааг идэвхжүүлэх,

- 2015 онд гурван талын санаачлагаар явагдаж байгаа “Цайны зам” аяллын маршрутыг үргэлжлүүлэх, хамтарсан сурталчилгаа явуулах зэрэг болно.

4/ Нийслэлийн захиргааны байгууллагууд олон улсын уулзалт, хурал, зөвлөгөөнүүдийг аялал жуулчлалын бус улиралд зохион байгуулж зуны улиралд агаарын тээвэр, зочид буудлын хүрэлцээгүй байдлаас хувийн хэвшлийнхэнд үүсдэг ачааллыг бууруулах алхам хийж байгаа. Энэ ажлын үргэлжлэл болгож Улаанбаатар хотын 4, 5 одтой дээд зэрэглэлийн 6 зочид буудалтай уулзалт зохион байгуулан 2014 оны 12-р сараас 2015 оны 5-р сарыг дуустал улирлын хөнгөлөлт буюу үндсэн үнийг 50 хүртэл хувиар хөнгөлөх санаачлагыг гаргалаа. Гадаадын зорчигчдын талаас илүү нь зуны саруудад ирдэг төдийгүй тэдгээрийн 17 хувийг албан болон ажил хэргийн зорилгоор ирэгсэд эзэлдэг. Аялал жуулчлал өндөр хөгжсөн улс, хотуудад түгээмэл байдаг энэхүү улирлын хөнгөлөлт нь ор ашиглалтын түвшин буурсан үед авч хэрэгжүүлдэг менежментийн арга юм.

Аялал жуулчлалын ур чадварын төвтэй хамтран “Зочид буудал, зоогийн газар, зочлох үйлчилгээний мэргэшүүлэх сургалт”-ыг 2014 оны 11 дүгээр сарын 07-17-ны өдрүүдэд зохион байгуулж Баянгол дүүргийн аж ахуйн нэгжүүдээс үйлчлэгч, угаалгын ажилтны сургалтад 10, зөөгч, тогоочийн сургалтад 5 хүн хамрагдав. Тус сургалтыг гурван одтой “Эдельвайс” зочид буудалд Недерланд улсын экспертүүдийн боловсруулсан хөтөлбөрөөр явуулав.

5/ Блю мүүн уран зургийн галерейтэй хамтран Дэлхийн хотуудын төрх сэдэвт уран зургийн үзэсгэлэнг 2014 оны 11-р сарын 01-12-ны өдрүүдэд галерейн үзэсгэлэнгийн танхимд зохион байгуулав.

6/ Нийслэлийн Аялал жуулчлалын газраас нийслэлийн Засаг даргын Тамгын газар, харьяа байгууллагуудтай хамтран “ОХУ-ын жуулчид ба Улаанбаатар хот” ажил хэргийн уулзалтыг 11-р сарын 07-ны өдөр зохион байгуулав. Оросын жуулчдыг хүлээн авах сонирхолтой тур оператор, зочид буудал, зоогийн газар, худалдаа үйлчилгээний төв, эмчилгээ, сувиллын газрууд, соёл урлаг, үзвэрийн газрууд оролцсон уг уулзалтаар ОХУ-ын жуулчдын онцлог, үйлчилгээний сонголт, мөнгөн зарцуулалт зэрэг зах зээлийн дэлгэрэнгүй судалгааг танилцуулж, ОХУ-ын жуулчдыг хүлээн авах бэлтгэл ажлууд, анхаарах асуудлуудын талаар нийслэлийн Цагдаагийн газар, Мэргэжлийн хяналтын газраас зөвлөгөө өгөв.

7/ 2014 оны 11-р сарын 14-нөөс эхлэн Монгол, ОХУ-ын жуулчид харилцан визгүй зорчих болсонтой холбогдуулан орос хэлтэй жуулчдад зориулсан цахим хуудас, аяллын хөтөлбөр бүхий товхимол, үйлчилгээний ажилтнуудад зориулсан орос-монгол ярианы дэвтэр гаргаж, орос хэлтэй хөтчүүдийг тусгай хөтөлбөрөөр бэлтгэх ажлуудыг эхлээд байна. Мөн ОХУ-ын томоохон хэвлэл мэдээллийн байгууллагуудыг оролцуулсан танилцах аяллыг 2015 оны 3-р сард, Улаанбаатар хотын онцлогийг харуулсан цуврал нэвтрүүлгийг Айст Монголиа телевизтэй хамтран бэлтгэж ОХУ-ын Эрхүү, Улаан-Үд, Читын телевизүүдээр 12-р сараас эхлэн цацах юм.

8/ Нийслэлийн Аялал жуулчлалын газар, Монголын хөтөч-тайлбарлагчдын холбоо хамтран орос хэлтэй хөтөч, тайлбарлагчдыг мэргэшүүлэх сургалтыг 2014 оны 11-р сарын 17-30-ны өдрүүдэд зохион байгуулав. 20 гаруй хөтөч-тайлбарлагчдын орос хэлний түвшинг тодорхойлж, тэнцсэн 10 хүнийг сургалтад хамруулав.

9/ Монгол улс, ОХУ–ын иргэд харилцан визгүй зорчих болсонтой холбогдуулан ОХУ–ын жуулчид тэднийг хүлээн авч байгаа аялал жуулчлалын аж ахуйн нэгжүүдэд тулгарч буй асуудлуудыг тодорхойлох судалгаа явуулав. Судалгаанд Жуулчин ХК, Нью жуулчин турс ХХК, Тэнгэр травел ХХК, Лэтс травел ХХК, Монгол Аялал ХХК, Женко тур ХХК, Будда тур ХХК зэрэг компаниуд хамрагдав. Нэн тэргүүнд шийдвэрлэх асуудлуудад Алтанбулагын хилийн боомтын хүчин чадлыг нэмэгдүүлэх, Улаанбаатар хотын талаарх мэдээллийн дутмаг байдлыг арилгах, өвлийн улиралд ажилладаг жуулчны баазын тоог нэмэгдүүлэх, үнийг бууруулах, баар цэнгээний газруудын аюулгүй байдлыг сайжруулж ажиллах цагийн хуваарийг уртасгах саналууд гаргав.

10/ Манай улсаас жилд 1,6 сая иргэн гадаадад хувийн хэргээр зорчиж байна. Аяллын туршлага бага, ойлголт мэдээлэл хязгаарлагдмал иргэд хар тамхи, мансууруулах бодис, хүний наймаа зэрэг гэмт хэргийн хохирогч болж байгаатай холбогдуулан гадаадад аялагчдад аяллын явцад учирдаг том, жижиг олон асуудлаас зайлсхийх, урьдчилан сэргийлэх, өөрийгөө хамгаалахад тусламж үзүүлэх мэдээллийн нэгдсэн систем бий болгох төслийг боловсруулан Соёл, спорт, аялал жуулчлалын яаманд санхүүжилтийг шийдвэрлүүлэхээр хүргүүлэв.

11/ “Найрсаг Улаанбаатар” хөтөлбөрийг хэрэгжүүлэх ажлын хүрээнд нийслэлийн Соёл, урлагийн газар, нийслэлийн Биеийн тамир, спортын газар, тус газраас зохион байгуулах аялал жуулчлал, соёл урлаг, спортын арга хэмжээний цагалбарыг гаргав.

12/ Монгол улс ХБНГУ-ын Берлин хотод зохиогдох “ITB Berlin 2015” үзэсгэлэнд түнш орноор оролцохтой холбогдуулан нийслэлийн Аялал жуулчлалын газар Улаанбаатар хотын жуулчны үйлчилгээний байгууллагуудыг нэгдсэн байдлаар сурталчлах танилцуулга бэлтгэж байна. Тус үзэсгэлэнд оролцох талбайн төлбөрийг Засгийн газраас, талбайн төвд байрлах Улаанбаатар хотын хэсгийн тохижилтын зардлыг нийслэл хотын захиргаанаас хариуцах бөгөөд Улаанбаатар хотыг анх удаа жуулчдын зорих газар хэлбэрээр олон улсад сурталчилж, бизнес эрхлэгчдээ дэмжиж байна. Энэхүү ажилтай холбогдуулан аялал жуулчлалын байгууллагуудтай хийх уулзалтыг 11-р сарын18-ны өдөр Гадаад харилцааны яаманд зохион байгуулав.

13/ Азийн хотуудын нөөцийн цогц менежмент,хот байгуулалтын “Nexus” төслийн дөрөвдэх удаагийн олон улсын бага хурал Улаанбаатар хотод 11 дүгээр сарын 05-07-ны өдрүүдэд зохион байгуулагдав. Хуралд оролцсон 100 гаруй гадаадын төлөөлөгчдийг угтах, үдэх, хот дотор болон хотын орчимд аялуулах, танилцуулах ажлыг хариуцан ажиллав.

14/ АСЕМ-ийн 11 дэх удаагийн дээд хэмжээний уулзалт 2016 оны 7 дугаар сард Улаанбаатар хотноо зохиогдох ба дэлхийн 50 гаруй орны төрийн тэргүүн, 3000 орчим зочид, төлөөлөгчид оролцохтой холбогдуулан 2014 оны 11 дүгээр сарын 24-ний өдөр Улаанбаатар хотод үйл ажиллагаа явуулж байгаа 3-с дээш одны зэрэглэл бүхий 24 зочид буудлын захирлуудтай уулзалт зохион байгууллаа. Уулзалтад Монгол улсын Ерөнхийлөгчийн тамгын газар, Үндэсний аюулгүй байдлын зөвлөлийн албан тушаалтнууд оролцов.

15/ Нийслэлийн Засаг дарга бөгөөд Улаанбаатар хотын захирагч Э.Бат-Үүлийн урилгаар Бүгд Найрамдах Турк улсын Анкара хотын орлогч дарга Али Гөкшин Улаанбаатар хотод хүрэлцэн ирсэн. Уулзалтын үеэр Нийслэлийн Засаг дарга болон Анкара хотын орлогч дарга нар аялал жуулчлалын салбарт хамтран ажиллах асуудлыг хэлэлцлээ.

16/ Улаанбаатар хотын такси үйлчилгээг сайжруулах, олон улсын түвшинд хүргэх зорилгоор “Найрсаг Улаанбаатар-Соёлтой такси” аяныг хэрэгжүүлэхээр Нийслэлийн нийтийн тээврийн газар, Нийслэлийн авто замын газар, Такси үйлчилгээ эрхлэгчдийн холбоо, Чингис хаан олон улсын нисэх буудал, Улаанбаатар такси транспорт зэрэг байгууллагуудтай санал солилцон аяны удирдамж, аяны хүрээнд хийгдэх ажлын төлөвлөгөө гарган ажиллаж байна.

17/ НИТХТэргүүлэгчдийн 2011 оны 120 дугаар тогтоолоор батлагдсан "Улаанбаатар хотын нутаг дэвсгэрт аялал жуулчлалын байр сууцны үйл ажиллагаа эрхлэх журам"-ын дагуу жуулчны байр сууцны үйлчилгээ эрхлэгч нийт 34 аж ахуйн нэгж, 9 иргэн үйл ажиллагаа эрхлэх зөвшөөрөл авахаар хүсэлт гаргаснаас 32 буудалд“Зочид буудалд тавигдах ерөнхий шаардлага MNS4588:2008”, “Дэн буудалд тавигдах ерөнхий шаардлага MNS5738:2007”, “Аялал жуулчлал, Амралтын газарт тавигдах ерөнхий шаардлага MNS6043:2009” стандартын үзлэгийг зохион байгуулж, холбогдох шийдвэрийг гаргав.

18/ 2014 оны эхний 10 сарын жуулчдын статистик мэдээллээр манай улсад ирсэн жуулчдын тоо 349,499 буюу өмнөх оны мөн үеэс 4,5%-иар буурсан үзүүлэлттэй байна. Бүс нутгаар нь авч үзвэл Ази болон Номхон далайн бүсээс 213586 буюу 5,5%-иар, Европоос 130838 буюу 1,6%-иар, Америкаас 3049 буюу 34%-иар,Африкаас 723 буюу 22%-иар буурч, Ойрхи Дорнодоос 942 буюу 34%-иар өссөн байна.Мөн жуулчдын голлох зах зээлийн орноор үзвэл БНХАУ-137771, ОХУ-62722, БНСУ-41895, Япон-16978, АНУ-13047, Казакстан-11410, Герман-8958, Франц-7383, Их Британи-5294, Австрали-4682 жуулчин тус тус ирсэн байна.

19/ Манай улсын нутаг дэвсгэрт 2014 оны эхний 10 сарын байдлаар гадаадын 69 иргэн гэмт хэрэгт холбогдон шалгагдсан нь өмнөх оны үеийнхээс 4 буюу 6.1%-иар өсч, 141 иргэн гэмт хэргийн халдлагад өртсөн нь өмнөх оны мөн үеийнхээс 33 буюу 30.5%-иар өссөн байна.

20/ Тус газрын Жуулчны мэдээллийн төвүүд ажлын өдрүүдэд 8.00-17.00 цагийн хооронд ажиллаж байна. Мэдээлэл сурталчилгааны төвөөр үйлчлүүлсэн жуулчдаас Улаанбаатар хотын аялал жуулчлалын төлөв байдлын болон сэтгэл ханамжийн судалгааг авч байна. 11 дүгээр сарын байдлаар 81 жуулчин судалгаанд хамрагдав.

**Дотоод ажлын чиглэлээр:**

1/ Албан хаагчдын идэвх санаачилга, бүтээлч, ажил хэрэгч байдлыг дээшлүүлж чадваржуулах, тэдний харилцааны соёл, төрийн албан хаагчийн ёс зүйг эрхэмлэн сахиулах, хариуцлагын тогтолцоог төлөвшүүлэх зорилгоор байгууллагын үйл ажиллагаа, авлига, ашиг сонирхлын зөрчлийн талаар иргэдийн санал, хүсэлт, шүүмжлэл хүлээн авах санал хүсэлтийн дэвтэр, саналын хайрцаг, цахим хуудсыг тогтмол ажиллуулж байна. 2014 оны 11 дүгээр сарын байдлаар тус газарт авлига, ашиг сонирхлын зөрчил, төрийн үйлчилгээтэй холбоотой санал гомдол иргэдээс ирээгүй байна.

2/ 2014 оны 11 дүгээр сарын байдлаар дээд газраас 3, түүнээс хариутай бичиг 2, бусад газраас 47, түүнээс хариутайбичиг 44,өргөдөл гомдол бичгээр 12, нийт 62 баримт бичиг хүлээн авч, бүртгэн, холбогдох мэргэжилтнүүдэд шилжүүлсэн ба хариутай болон хариугүй бичгийншийдвэрлэлт 100% байна. Үндсэн үйл ажиллагааны чиглэлээр 5,боловсон хүчний чиглэлээр 3 тушаал гаргаж, 30 албан бичиг явуулж нийт 38 албан бичгийг бүртгэн холбогдох газарт хүргүүлэв.

3/ Тус газраас 2014 оны 11 дүгээр сарын 11-ны өдөр нийслэлийн Архивын газартай хамтран архив, албан хэрэг хөтлөлтийн сургалтыг зохион байгуулж нийт 11 мэргэжилтэн хамрагдав.

4/ Улаанбаатар хотын Цагдаагийн газар, НЗДТГ-ын Хууль зүйн хэлтсээс зохион байгуулсан “Хар тамхи, мансууруулах бодисын хууль бус эргэлттэй тэмцэхэд бидний оролцоо” сэдэвт зөвлөгөөнд тус газрын ахлах мэргэжилтэн Д.Ганболд, мэргэжилтэн М.Баасандорж нар хамрагдав.

5/ССАЖЯ, СУИС, ОХУ-ын Дорнод Сибирийн Соёл урлагийн академиас хамтран зохион байгуулсан “Соёлын аялал жуулчлалын хөгжлийн чиг хандлага, мэргэжилтэн бэлтгэж буй өнөөгийн байдал” олон улсын эрдэм шинжилгээний хуралд тус газрын мэргэжилтнүүд оролцов.

6/ “Улаанбаатар хотын хөгжлийн ерөнхий төлөвлөгөөг хэрэгжүүлэх чадавхийг сайжруулах” төслийн семинар 2014 оны 11 дүгээр сарын 14-ний өдөр зохион байгуулагдаж тус газрын ахлах мэргэжилтэн Д.Ганболд, Б.Халиун нархамрагдав.

7/ Недерландын Засгийн газрын CBI төслөөс 11-р сарын 24-26-ны өдрүүдэд аялал жуулчлалын төрийн байгууллага, аялал жуулчлалын мэргэжлийн байгууллагын ажилтнуудад зориулан зохион байгуулсан “Вебсайт хөгжүүлэлт, вебсайт маркетинг, онлайн сурталчилгаа” сургалтад тус газрын мэргэжилтэн Д.Энхбаяр хамрагдав.

ХЯНАЖ, ТАНИЛЦСАН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН ДАРГА Э.БАТТУЛГА

огноо:..................................

НЭГТГЭСЭН:

НИЙСЛЭЛИЙН АЯЛАЛ ЖУУЛЧЛАЛЫН

ГАЗРЫН МЭРГЭЖИЛТЭН Б.АМАРЗАЯА

огноо:................................